ಆನಂದಪುರ: ಭಾರಿ ಮಳೆಗೆ ಕುಸಿದ ಮನೆಗಳು ಆನಂದಪುರ: ಒಂದು ವಾರದಿಂದ ನಿರಂತರವಾಗಿ ಸುರಿಯುತ್ತಿರುವ ಭಾರಿ ಮಳೆಯಿಂದಾಗಿ ಹಳ್ಳಕೊಳ್ಳಗಳು ತುಂಬಿ ಹರಿಯುತ್ತಿದ್ದು, ಜನರಲ್ಲಿ ನೆರೆಯ ಭೀತಿ ಉಂಟಾಗಿದೆ. ಎಡೆಬಿಡದೆ ಸುರಿಯುತ್ತಿರುವ ಮಳೆಯಿಂದಾಗಿ ಆನಂದಪುರದ ಸುತ್ತಮುತ್ತ ಐದಾರು ಮನೆಗಳು ಕುಸಿದಿವೆ. ಭಾನುವಾರವೂ ಮಲಂದೂರು ಗ್ರಾಮದ ಕುಸುಮ ಅವರ ಮನೆ ಕುಸಿದಿದೆ. ತಾವರೆಹಳ್ಳಿ ಗ್ರಾಮದ ಕಮಲಮ್ಮ ಎಂಬುವವರ ಮನೆ ಗೋಡೆ ಕುಸಿದು ಚಾವಣಿ ಬಿದ್ದಿದೆ. ಕಂದಾಯ ಅಧಿಕಾರಿಗಳಾದ ಶಂಕರ್, ಆನಂದಪುರ ಗ್ರಾಮ ಪಂಚಾಯಿತಿ ಅಧ್ಯಕ್ಷೆ ನವೀನಾ ರವಿಗೌಡ, ಸದಸ್ಯರಾದ ಮೋಹನ್ ಕಾಲೊನಿ, ಗಜೇಂದ್ರ, ಪಂಚಾಯಿತಿ ಅಧಿಕಾರಿಗಳು ಪರಿಶೀಲನೆ ನಡೆಸಿದರು. 5 ಮನೆಗಳು ಭಾಗಶಃ ಹಾನಿಹೊಸನಗರ: ತಾಲ್ಲೂಕಿನಲ್ಲಿ ಮಳೆ ಮುಂದುವರೆದಿದ್ದು, 5 ಮನೆಗಳಿಗೆ ಭಾಗಶಃ ಹಾನಿ ಆಗಿದೆ. ನಗರ ಹೋಬಳಿ ಬಸವನಬ್ಯಾಣ ಗ್ರಾಮದ ರಾಮಪ್ಪ ಅವರ ಮನೆ ಭಾಗಶಃ ಹಾನಿ ಆಗಿದೆ. ಜಂಬಳ್ಳಿ ಗ್ರಾಮದ ವೇದಮೂರ್ತಿ ಕೊಟ್ಟಿಗೆ ಗೋಡೆ ಕುಸಿದಿದೆ. ಕೊಳವಳ್ಳಿ ಗ್ರಾಮದ ಪರಮೇಶ್ವರಪ್ಪ ಅವರ ಮನೆ ಮೇಲೆ ತೆಂಗಿನಮರ ಬಿದ್ದು ಹಾನಿ ಆಗಿದೆ. ಮುಡುಗೊಪ್ಪ ಗ್ರಾಮದ ಗೌರಮ್ಮ ಅವರ ವಾಸದ ಮನೆ ಕುಸಿದು ಬಿದ್ದಿದೆ. ಮಾದಪುರ ಗ್ರಾಮದ ಸವಿತಾ ಅವರ ವಾಸದ ಮನೆ ಗೋಡೆ ಕುಸಿದಿದೆ. ಚಾನಲ್ಗೆ ಹಾನಿ: ತಾಲ್ಲೂಕಿನ ಕೋಡೋರು ಗ್ರಾಮ ಪಂಚಾಯಿತಿ ವ್ಯಾಪ್ತಿಯ ಕುಸುಗುಂಡಿ ಕಾರಕ್ಕಿ ಗ್ರಾಮದ 400 ಎಕರೆ ಜಮೀನಿಗೆ ನೀರಾವರಿ ಸೌಲಭ್ಯ ಒದಗಿಸುವ ಪಿಕ್ಅಪ್ ಚಾನಲ್ ಮಳೆಯಿಂದ ಕೊಚ್ಚಿಕೊಂಡು ಹೋಗಿದೆ. ಹಾನಿಗೊಳಗಾದ ಸ್ಥಳಗಳಿಗೆ ತಹಶೀಲ್ದಾರ್ ಎಸ್.ವಿ.ರಾಜೀವ್ ಭೇಟಿ ನೀಡಿ ಸಂತ್ರಸ್ಥರಿಗೆ ಸಾಂತ್ವನ ಹೇಳಿದ್ದಾರೆ. ಕಂದಾಯ ಇಲಾಖೆ ಅಧಿಕಾರಿಗಳು ಜತೆಯಲ್ಲಿದ್ದರು.